31997D0569
L 234/16
JURNALUL OFÍCIAL AL UNIUNII EUROPENE
DECIZIA COMISIEI
din 16 iulie 1997
de stabilire a listelor provizorii cu unitățile din țările terțe din care statele membre autorizează importurile de produse din carne
(Text cu relevanță pentru SEE)
(97/569/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CE a Consiliului din 22 iunie 1995 privind condițiile de întocmire, pentru o perioadă interimară, a unor liste provizorii de unități din țări terțe din care statele membre sunt autorizate să importe anumite produse de origine animală, produse pescărești sau moluște bivalve vii (1), astfel cum a fost modificată ultima dată prin Decizia 97/34/CE (2), în special articolul 2 alineatul (1) și articolul 7,
întrucât Decizia 79/542/CEE a Consiliului (3), astfel cum a fost modificată ultima dată prin Decizia 97/160/CE a Comisiei (4), stabilește o listă a țărilor terțe din care statele membre autorizează importurile de produse din carne;
întrucât s-a stabilit o listă a țărilor terțe din care statele membre autorizează importurile de produse preparate din carne de pasăre și carne de vânat sălbatic, în temeiul Directivei 92/118/CEE a Consiliului (5), astfel cum a fost modificată ultima dată prin Directiva 96/90/CE (6);
întrucât Decizia 94/278/CE a Comisiei (7), astfel cum a fost modificată ultima dată prin Decizia 96/344/CE (8), stabilește o listă a țărilor terțe din care statele membre autorizează importurile de produse preparate din carne de iepure și carne de vânat de crescătorie;
întrucât, pentru un număr mare de țări care figurează pe această listă, cerințele de sănătate animală și de certificare veterinară necesare la importul de produse din carne au fost stabilite, pe de o parte, de Decizia 97/221/CE a Comisiei (9) și, pe de altă parte, de Decizia 97/41/CE a Comisiei (10);
întrucât Comisia a primit din partea anumitor țări terțe liste de unități, însoțite de garanția că acestea îndeplinesc cerințele comunitare de sănătate corespunzătoare și că, în cazul nerespectării acestor garanții de către o unitate, activitățile sale de export către Comunitatea Europeană pot fi suspendate;
întrucât Comisia nu a putut confirma că în toate aceste țări terțe unitățile respectă cerințele Comunității și că garanțiile oferite de autoritățile competente sunt valabile;
întrucât, pentru a preveni întreruperea comerțului cu produse din carne din respectivele țări, este necesar să li se acorde o perioadă suplimentară în cursul căreia statele membre vor putea continua să importe produse din carne provenite de la unitățile pe care le-au recunoscut, cu condiția ca respectivele produse din carne să fie comercializate doar pe piața națională; întrucât, în timpul perioadei suplimentare, Comisia va strânge de la aceste țări garanțiile necesare pentru a le putea trece pe listă, conform procedurii stabilite de Decizia 95/408/CE a Consiliului;
întrucât, în cazul Republicii Cehe, a fost stabilită o listă a unităților prin Decizia 97/299/CE a Comisiei (11);
întrucât, la finele acestei perioade, țărilor terțe care nu au comunicat listele de unități în conformitate cu reglementările Comunității nu li se va mai permite să exporte produse din carne către Comunitate;
întrucât statele membre trebuie să se asigure că unitățile de la care importă produse din carne îndeplinesc niște condiții de producție și comercializare cel puțin la fel de stricte ca și cele comunitare;
întrucât, prin urmare, se pot alcătui, pentru anumite țări, liste provizorii de unități specializate în produse din carne;
întrucât insula Mauritius a transmis, conform articolului 2 din Decizia 95/408/CE, datele unei unități autorizate să exporte către Comunitatea Europeană;
întrucât această unitate a făcut obiectul unei inspecții comunitare la fața locului care a indicat existența unor garanții de igienă suficiente și, deci, faptul că respectiva unitate poate fi inclusă pe o primă listă provizorie a unităților din care poate fi autorizat importul de produse din carne; întrucât Decizia 97/365/CE a Comisiei trebuie, prin urmare, modificată ca atare (12);
întrucât măsurile prevăzute în prezenta decizie sunt în conformitate cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Statele membre autorizează importurile de produse din carne provenind din unități prezentate în anexa I.
(2) În ceea ce privește țările terțe care nu sunt prezentate în anexa I, statele membre pot autoriza unități pentru importul de produse din carne până la 1 ianuarie 1998.
(3) Importurile de produse din carne vor rămâne sub incidența dispozițiilor veterinare comunitare adoptate cu alte ocazii.
Articolul 2
Anexa la Decizia 97/365/CE a Comisiei se modifică prin introducerea insulei Mauritius în conformitate cu anexa II a prezentei decizii.
Articolul 3
Prezenta decizie se aplică cu începere de la 1 iulie 1997.
Articolul 4
Prezenta decizie se adresează statelor membre.
Adoptată la Bruxelles, 16 iulie 1997.